CELEX: 32010D1215(01)
Language: el
Date: 2010-12-13 00:00:00
Title: Απόφαση του Προεδρείου του Ευρωπαϊκού Κοινοβουλίου, της 13ης Δεκεμβρίου 2010 , για την τροποποίηση των μέτρων εφαρμογής του Καθεστώτος των Βουλευτών του Ευρωπαϊκού Κοινοβουλίου

15.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 340/6
            
         ΑΠΌΦΑΣΗ ΤΟΥ ΠΡΟΕΔΡΕΊΟΥ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 13ης Δεκεμβρίου 2010
   για την τροποποίηση των μέτρων εφαρμογής του Καθεστώτος των Βουλευτών του Ευρωπαϊκού Κοινοβουλίου
   2010/C 340/06
   ΤΟ ΠΡΟΕΔΡΕΙΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ,
   Έχοντας υπόψη τη Ευνθήκη για τη Λειτουργία της Ευρωπαϊκής Ένωσης και ιδίως το άρθρο 223 παράγραφος 2 αυτής,
   Έχοντας υπόψη το Καθεστώς των Βουλευτών του Ευρωπαϊκού Κοινοβουλίου (1) (εφεξής «το καθεστώς»),
   Έχοντας υπόψη τα άρθρα 8 και 23 του Κανονισμού του Ευρωπαϊκού Κοινοβουλίου,
   Εεκτιμώντας τα εξής:
   
               (1)
            
            
               Με απόφαση του Προεδρείου του Ευρωπαϊκού Κοινοβουλίου, της 11ης και 23ης Νοεμβρίου 2009, της 14ης Δεκεμβρίου 2009, της 19ης Απριλίου 2010 και της 5ης Ιουλίου 2010 (2), τα μέτρα εφαρμογής του Καθεστώτος των Βουλευτών του Ευρωπαϊκού Κοινοβουλίου (3) («μέτρα εφαρμογής») τροποποιήθηκαν, με σκοπό, μεταξύ άλλων, να παρασχεθεί στους βουλευτές η δυνατότητα να παραιτούνται του δικαιώματος επιστροφής ιατρικών εξόδων. Προκειμένου να εξασφαλιστεί η σταθερότητα του συστήματος, είναι σκόπιμο κάθε απόφαση παραίτησης από το εν λόγω δικαίωμα ή ανάκλησης της παραίτησης αυτής να ισχύει τουλάχιστον για δώδεκα μήνες. Όπως και η προηγούμενη τροποποίηση στο άρθρο 3 των μέτρων εφαρμογής, η τροποποίηση των εν λόγω διατάξεων με την παρούσα απόφαση θα πρέπει να ισχύσει από τις 7 Ιουλίου 2010.
            
         
               (2)
            
            
               Σύμφωνα με τις ρυθμίσεις περί καταβολής των εξόδων και αποζημιώσεων των βουλευτών του Ευρωπαϊκού Κοινοβουλίου (εφεξής «ρυθμίσεις ΕΑΒ»), οι πρόεδροι των επιτροπών ή υποεπιτροπών ελάμβαναν ετήσια αποζημίωση προκειμένου να καλύπτουν τα έξοδα στο πλαίσιο ταξιδίων που πραγματοποιούν για να συμμετάσχουν σε διασκέψεις ή εκδηλώσεις με κοινοβουλευτική διάσταση και οι οποίες αφορούν θέμα ευρωπαϊκού ενδιαφέροντος εμπίπτον στο πεδίο αρμοδιοτήτων της επιτροπής ή υποεπιτροπής του προέδρου. Κατά το πρώτο ήμισυ του 2009, η αποζημίωση αυτή ανήρχετο σε 4 148 EUR. Το σύστημα αυτό συνεχίστηκε στο πλαίσιο των μέτρων εφαρμογής. Ωστόσο, λόγω ατυχούς υπηρεσιακού σφάλματος, ο εν λόγω αριθμός αναγράφηκε ως 4 000 EUR. Με ισχύ από 1ης Ιανουαρίου 2010, το σφάλμα αυτό θα πρέπει να διορθωθεί.
            
         
               (3)
            
            
               Σύμφωνα με το άρθρο 23 των μέτρων εφαρμογής, οι βουλευτές δικαιούνται την επιστροφή των εξόδων ταξιδίου που πραγματοποίησαν στο κράτος μέλος στο οποίο έχουν εκλεγεί. Για τις αεροπορικές και σιδηροδρομικές μετακινήσεις ή μετακινήσεις με πλοίο, το όριο καθορίζεται σε 24 διαδρομές μετ’ επιστροφής· για τις μετακινήσεις με αυτοκίνητο, η καθοριζόμενη μέγιστη απόσταση εξαρτάται από το μέγεθος του οικείου κράτους μέλους. Προκειμένου να παρασχεθεί μεγαλύτερη ευελιξία στους βουλευτές, θα πρέπει οι βουλευτές που έχουν εξαντλήσει την αποζημίωση αεροπορικού ή σιδηροδρομικού ταξιδίου ή ταξιδίου με πλοίο να έχουν τη δυνατότητα να μετατρέψουν μέρος της αποζημίωσης ταξιδίου με αυτοκίνητο σε αποζημίωση για αεροπορικό ή σιδηροδρομικό ταξίδι ή ταξίδι με πλοίο, κατά τρόπο ώστε σε ένα αεροπορικό ή σιδηροδρομικό ταξίδι ή ταξίδι με πλοίο να αναλογεί το 2 % του ανωτάτου αριθμού χιλιομέτρων που προβλέπονται για το κράτος μέλος εκλογής του οικείου βουλευτή. Το ίδιο θα πρέπει να ισχύει, mutatis mutandis, για τους βουλευτές που έχουν εξαντλήσει την αποζημίωση ταξιδίου με αυτοκίνητο. Η τροποποίηση αυτή θα πρέπει να ισχύσει από 1ης Ιανουαρίου 2010.
            
         
               (4)
            
            
               Με σκοπό να εξασφαλιστεί η χρηστή οικονομική διαχείριση, είναι σκόπιμο να υποβάλλονται οι αιτήσεις καταβολής των συντάξεων που δικαιούνται οι βουλευτές εντός έξι μηνών από τη γέννηση του δικαιώματος, πλην των περιπτώσεων ανωτέρας βίας. Εάν η προθεσμία αυτή δεν τηρηθεί, ως ημερομηνία έναρξης της συνταξιοδοτικής παροχής ορίζεται η πρώτη ημέρα του μήνα κατά τον οποίο έγινε η παραλαβή της αίτησης.
            
         
               (5)
            
            
               Είναι αναγκαίο να προσαρμοστεί η διάταξη των μέτρων εφαρμογής που αφορά τα τραπεζικά εμβάσματα, προκειμένου να ευθυγραμμιστεί με την οδηγία 2007/64/ΕΚ του Ευρωπαϊκού Κοινοβουλίου και του Συμβουλίου, της 13ης Νοεμβρίου 2007, για τις υπηρεσίες πληρωμών στην εσωτερική αγορά (4).
            
         
               (6)
            
            
               Σε περίπτωση θανάτου πρώην βουλευτή που ελάμβανε σύνταξη αναπηρίας στο πλαίσιο των ρυθμίσεων ΕΑΒ, τα εξαρτώμενα από αυτόν πρόσωπα θα πρέπει να δικαιούνται σύνταξη επιζώντων υπό τους ίδιους όρους με εκείνους που ίσχυαν πριν από τη θέση σε ισχύ του καθεστώτος.
            
         ΕΝΕΚΡΙΝΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα μέτρα εφαρμογής τροποποιούνται ως εξής:
   
               1)
            
            
               Στο άρθρο 3, οι παράγραφοι 4 και 5 αντικαθίστανται ως εξής:
               «4.   Οι βουλευτές και οι πρώην βουλευτές δικαιούχοι μεταβατικής αποζημίωσης δυνάμει του άρθρου 13 του καθεστώτος, ή σύνταξης δυνάμει των άρθρων 14 και 15 του καθεστώτος, μπορούν να παραιτηθούν του δικαιώματος επιστροφής των ιατρικών εξόδων τους όπως προβλέπει η παράγραφος 1 από την πρώτη ημέρα του μήνα που έπεται της ημερομηνίας υποβολής της αίτησης. Στην περίπτωση αυτή, δικαιούνται επιστροφή των δύο τρίτων της εισφοράς υγειονομικής περίθαλψης, με την προϋπόθεση ότι το συνολικό επιστρεφόμενο ποσό δεν υπερβαίνει τα 400 EUR το μήνα.
               5.   Κάθε βουλευτής ή πρώην βουλευτής που, σύμφωνα με την παράγραφο 4, παραιτείται του δικαιώματος επιστροφής των ιατρικών εξόδων, δεν μπορεί να ενταχθεί στο σύστημα επιστροφής ιατρικών εξόδων της παραγράφου 1 πριν από την παρέλευση δώδεκα μηνών από την ημερομηνία κατά την οποία άρχισε να ισχύει η παραίτηση. Ομοίως, κάθε μεταγενέστερη μεταβολή, είτε αφορά επανένταξη στο σύστημα επιστροφής ιατρικών εξόδων της παραγράφου 1 είτε παραίτηση από το εν λόγω σύστημα, ισχύει μόνο μετά την παρέλευση τουλάχιστον δώδεκα μηνών.»
            
         
               2)
            
            
               Στο άρθρο 22, το πρώτο εδάφιο της παραγράφου 3 αντικαθίσταται από το εξής:
               «3.   Το ανώτατο ετήσιο όριο του ποσού απόδοσης των εξόδων ταξιδίου που όντως πραγματοποιούνται στο πλαίσιο των επισήμων ταξιδίων τα οποία πραγματοποιούν οι πρόεδροι επιτροπών ή υποεπιτροπών για να συμμετάσχουν σε διασκέψεις ή εκδηλώσεις οι οποίες αφορούν θέμα ευρωπαϊκού χαρακτήρα που συνδέεται με τις αρμοδιότητες της επιτροπής ή υποεπιτροπής τους και οι οποίες έχουν κοινοβουλευτική διάσταση, ορίζεται σε 4 148 EUR. Για τη συμμετοχή απαιτείται η προηγούμενη εξουσιοδότηση του Προέδρου του Κοινοβουλίου, ύστερα από επαλήθευση των διαθέσιμων κεφαλαίων εντός του ορίου του προαναφερθέντος κατ’ ανώτατο όριο ποσού.»
            
         
               3)
            
            
               Στο άρθρο 23, παρεμβάλλεται η εξής παράγραφος 1α:
               «1α.   Κατόπιν γραπτής αιτήσεως, ο βουλευτής που έχει εξαντλήσει την αποζημίωση ταξιδίου για τις αεροπορικές και σιδηροδρομικές μετακινήσεις ή τις μετακινήσεις με πλοίο, κατά την παράγραφο 1 στοιχείο α), μπορεί να μετατρέψει την αποζημίωση ταξιδίου με αυτοκίνητο, κατά την παράγραφο 1 στοιχείο β), σε αποζημίωση για αεροπορικά ή σιδηροδρομικά ταξίδια ή ταξίδια με πλοίο κατά τρόπο ώστε σε ένα απλό αεροπορικό ή σιδηροδρομικό ταξίδι ή ταξίδι με πλοίο να αναλογεί το 2 % του ανωτάτου αριθμού χιλιομέτρων που προβλέπονται για το κράτος μέλος εκλογής του οικείου βουλευτή.
               Το ίδιο ισχύει, mutatis mutandis, για τους βουλευτές που έχουν εξαντλήσει την αποζημίωση ταξιδίου με αυτοκίνητο.»
            
         
               4)
            
            
               Στο άρθρο 49 παράγραφος 1 προστίθεται το εξής εδάφιο:
               «Οι πρώην βουλευτές ή οι νόμιμοι εκπρόσωποί τους υποβάλλουν, πλην των περιπτώσεων ανωτέρας βίας, αίτηση έναρξης καταβολής της σύνταξης λόγω γήρατος εντός εξαμήνου από τη γέννηση του δικαιώματος. Μετά την προθεσμία αυτή, η ημερομηνία έναρξης της συνταξιοδοτικής παροχής λόγω γήρατος είναι η πρώτη του μηνός κατά τον οποίο έγινε η παραλαβή της αίτησης.»
            
         
               5)
            
            
               Στο άρθρο 63 η παράγραφος 1 αντικαθίσταται από το εξής:
               «1.   Οι πληρωμές δυνάμει των παρόντων μέτρων εφαρμογής πραγματοποιούνται με τραπεζικό έμβασμα βάσει των διατάξεων της οδηγίας 2007/64/ΕΚ του Ευρωπαϊκού Κοινοβουλίου και του Συμβουλίου, της 13ης Νοεμβρίου 2007, για τις υπηρεσίες πληρωμών στην εσωτερική αγορά (5). Το Κοινοβούλιο αναλαμβάνει τα έξοδα που καταβάλλει ο πληρωτής. Οιαδήποτε άλλη επιβάρυνση καταβάλλεται από τον δικαιούχο.
            
         
               6)
            
            
               Στο άρθρο 75 παράγραφος 1 προστίθεται το εξής εδάφιο:
               «Εφόσον πρώην βουλευτής που δικαιούται σύνταξη αναπηρίας αποβιώσει μετά τις 14 Ιουλίου 2009, η σύνταξη επιζώντων καταβάλλεται στον ή στη σύζυγο, στον ή στη σύντροφο σταθερής μη έγγαμης σχέσης συμβίωσης ή στα συντηρούμενα τέκνα, υπό τους όρους του παραρτήματος Ι των ρυθμίσεων ΕΑΒ.»
            
         
               7)
            
            
               Προστίθεται το εξής άρθρο 82:
               «Άρθρο 82
               Παραίτηση από την απόδοση ιατρικών εξόδων
               Στους βουλευτές οι οποίοι βάσει του άρθρου 3 παράγραφος 4 παραιτούνται μέχρι τις του δικαιώματος για απόδοση των ιατρικών εξόδων, επιστρέφονται τα ιατρικά έξοδα υπό τους όρους που καθορίζει η εν λόγω παράγραφος και με αναδρομική ισχύ από τις 14 Ιουλίου 2009 ή άλλως από τον πρώτο μήνα που έπεται της ημερομηνίας της τελευταίας επιστροφής ιατρικών εξόδων κατά το άρθρο 3 παράγραφος 1.»
            
         Άρθρο 2
   1.   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   2.   Η παρούσα απόφαση εφαρμόζεται από την ίδια ημερομηνία, με εξαίρεση τις εξής διατάξεις:
   
               α)
            
            
               Άρθρο 1, σημείο 1, που τίθεται σε ισχύ από 7ης Ιουλίου 2010
            
         
               β)
            
            
               Άρθρο 1, σημεία 2 και 3, που τίθενται σε ισχύ από 1ης Ιανουαρίου 2010
            
         
               γ)
            
            
               Άρθρο 1, σημείο 3, που τίθεται σε ισχύ από 1ης Ιανουαρίου 2011.
            
         
      (1)  Απόφαση 2005/684/ΕΚ, Ευρατόμ του Ευρωπαϊκού Κοινοβουλίου της 28ης Σεπτεμβρίου 2005 για τη θέσπιση του Καθεστώτος των Βουλευτών του Ευρωπαϊκού Κοινοβουλίου (ΕΕ L 262 της 7.10.2005, σ. 1).
   
      (2)  ΕΕ C 180 της 6.7.2010, σ. 1.
   
      (3)  Απόφαση του Προεδρείου του Ευρωπαϊκού Κοινοβουλίου της 19ης Μαΐου και 9ης Ιουλίου 2008 σχετικά με τα μέτρα εφαρμογής του Καθεστώτος των Βουλευτών του Ευρωπαϊκού Κοινοβουλίου (ΕΕ C 159 της 13.7.2009, σ. 1).
   
      (4)  ΕΕ L 319 της 5.12.2007, σ. 1.
   
      (5)  ΕΕ L 319 της 5.12.2007, σ. 1.»